Rådets konklusioner

af 23. juli 2001

vedrørende Kommissionens evalueringsrapport om gennemførelsen af Rådets henstilling med hensyn til beskyttelse af mindreårige og den menneskelige værdighed

(2001/C 213/03)

RÅDET FOR DEN EUROPÆISKE UNION,

1. SOM MED TILFREDSHED NOTERER SIG Kommissionens evalueringsrapport af 27. februar 2001 om gennemførelsen af Rådets henstilling nr. 98/560/EF af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed,

2. SOM NOTERER SIG rapportens konklusioner, hvorefter resultaterne af gennemførelsen af henstillingen generelt set er opmuntrende, men som også understreger, at brugerne, herunder forbrugerne, burde have været mere involveret, og at to år muligvis er en forholdsvis kort periode til at gennemføre henstillingen fuldt ud,

3. SOM NOTERER SIG, at aktiviteterne endnu er ret beskedne på digital-tv-området, og at der er behov for yderligere bestræbelser for at sikre en sammenhængende strategi for beskyttelse af mindreårige og den menneskelige værdighed, som er tilpasset hver enkelt form for formidling af audiovisuelle medier, for eksempel internet-tv og interaktivt tv,

4. SOM MED TILFREDSHED NOTERER SIG de aktiviteter, som er blevet udviklet i forbindelse med arbejdet med den flerårige handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net (Europa-Parlamentets og Rådets afgørelse nr. 276/1999/EF af 25. januar 1999(1);

5. SOM ERINDRER OM Kommissionens meddelelse af 14. december 1999 om principper og retningslinjer for Fællesskabets audiovisuelle politik i den digitale tidsalder og navnlig meddelelsens redegørelse for beskyttelse af mindreårige, der er et af de områder, som EU's audiovisuelle politik skal sætte særligt fokus på i de kommende fem år,

6. SOM ERINDRER OM direktivet om tv uden grænser (Rådets direktiv 89/552/EF)(2), hvori der i artikel 22 fastsættes et mindsteniveau for beskyttelse af mindreårige mod tv-programmer, samt redegørelsen for resultaterne af den undersøgelse vedrørende forældrekontrol med tv-udsendelser, som Kommissionen har gennemført i henhold til artikel 22b, stk. 2, i dette direktiv,

7. SOM HAR NOTERET SIG Europa-Parlamentets beslutning af 5. oktober 2000 om meddelelsen fra Kommissionen om undersøgelse vedrørende forældrekontrol med tv-udsendelser, som understreger behovet for at indføre effektive ordninger til at beskytte mindreårige mod det voksende udbud af skadeligt indhold i medierne,

8. SOM ERINDRER OM Rådets konklusioner af 17. december 1999 vedrørende beskyttelse af mindreårige i forbindelse med udviklingen af digitale audiovisuelle tjenester, som blandt andet understreger behovet for at bringe de berørte industrigrene og andre parter sammen for at opnå større klarhed i den måde, hvorpå det audiovisuelle indhold vurderes og klassificeres i Europa såvel inden for som mellem de forskellige relevante sektorer, og for at fremme udveksling af informationer og bedste praksis vedrørende beskyttelse af mindreårige,

9. SOM ERINDRER OM, at Rådet i sine konklusioner af 17. december 1999 nævner betydningen af aktiviteter, der tager sigte på at beskytte mindreårige mod skadeligt audiovisuelt indhold ved forøget mediekendskab og gennem bevidstgørende foranstaltninger,

10. SOM NOTERER SIG Rådets formandskabs rapport og konklusioner fra det ekspertseminar om "Børn og Unge i den Nye Medieverden", som blev afholdt den 12.-13. februar 2001 i Stockholm af det svenske formandskab i samarbejde med Kommissionen, og hvis hovedformål var at gøre opmærksom på, hvordan mindreårige kan beskyttes mod skadeligt indhold i forskellige medier som følge af den hurtige tekniske udvikling,

11. OPFORDRER medlemsstaterne til, på grundlag af evalueringsrapporten, at:

a) fortsætte arbejdet med at fremme gennemførelsen af henstillingen og i forbindelse hermed sætte særligt fokus på behovet for at tilskynde brugerne, herunder forbrugerne, til at medvirke

b) sprede resultaterne af gennemførelsen af henstillingen til de berørte parter, f.eks. brugere, forbrugere, virksomheder og myndigheder, med henblik på at fremme udvekslingen af erfaringer, udviklingen af nye færdigheder og god praksis vedrørende beskyttelse af mindreårige,

12. OPFORDRER Kommissionen til, på grundlag af evalueringsrapporten, at:

a) fortsætte arbejdet med udgangspunkt i de opmuntrende resultater, som konstateres i evalueringsrapporten, og stadig fremme gennemførelsen af henstillingen ved at støtte en udveksling på fællesskabsplan af erfaringer og god praksis vedrørende beskyttelse af mindreårige med hensyn til alle audiovisuelle medier

b) forelægge Rådet en rapport på et passende tidspunkt og helst inden den 31. december 2002 om henstillingens virkning og udfaldet af de nye og lovende initiativer, som er blevet taget i medlemsstaterne, idet to år muligvis er en forholdsvis kort periode til at gennemføre henstillingen fuldt ud

c) fortsætte dialogen med de forskellige berørte parter og navnlig med branchen om mulighederne for at indføre tekniske ordninger for forældrekontrol i det digitale miljø.

(1) EFT L 33 af 6.2.1999, s. 1.

(2) EFT L 298 af 17.10.1989, s. 23. Ændret ved Europa-Parlamentets og Rådets direktiv 97/36/EF (EFT L 202 af 30.7.1997, s. 60).